হাওড়া শাখায় বাতিল একাধিক দূরপাল্লা সহ লোকাল ট্রেন

কলকাতা: লাইন মেরামতি ও সংস্কারের কাজ, সঙ্গে দোসর হয়েছে কুয়াশা। যার জেরে হাওড়া শাখায় বাতিল একাধিক দূরপাল্লা সহ লোকাল টেন। যাত্রী ভোগান্তির আশঙ্কায় নিত্যযাত্রীরা। সেইসঙ্গে যারা দূরপাল্লার ট্রেনে টিকিট কেটেছেন তাঁদের কপালে চিন্তার ভাঁজ।

রেল বিবৃতিতে জানিয়েছে, শীতের সকাল ঘন কুয়াশা থাকছে। ফলে ট্রেন চলাচলে খুব স্বাভাবিকভাবে সমস্যা দেখা দেয়। যাত্রী সুরক্ষাই প্রধান অগ্রাধিকার। যার কারণে বাতিল  গয়া–কামাক্ষা সাপ্তাহিক এক্সপ্রেস (১৫৬১৯), নিউ দিল্লি–মালদা টাউন এক্সপ্রেস (১৪০০৪), মালদা টাউন–নিউ দিল্লি (১৪০০৩)। হাওড়া–দেরাদুন কুম্ভ এক্সপ্রেস (১২৩২৭ ), দেরাদুন–হাওড়া উপাসনা এক্সপ্রেস (১২৩২৮), ঝাঁসি–কলকাতা প্রথম স্বতন্ত্র সংগ্রাম এক্সপ্রেস (২২১৯৮), কলকাতা–ঝাঁসি প্রথম স্বতন্ত্র সংগ্রাম এক্সপ্রেস (২২১৯৭), কামাক্ষা–গয়া সাপ্তাহিক এক্সপ্রেস (১৫৬২০)।

আরও পড়ুন: পৃথিবীতে আছড়ে পড়বে গ্রহাণু! কোথায় কেমন ক্ষয়ক্ষতির আশঙ্কা?

আংশিকভাবে বন্ধ থাকবে মথুরা–হাওড়া চম্বল এক্সপ্রেস (১২১৭৮) ও হাওড়া চম্বল–মথুরা এক্সপ্রেস (১২১৭৭)। ৩ ডিসেম্বর থেকে কয়েকদিন এই ট্রেনগুলো চলবে না বলে জানিয়েছে রেল।

অন্যদিকে লাইন মেরারমতি ও রেল সেতু সংস্কারের জন্য শনিবার থেকে হাওড়া শাখার তিনটি রুটে বেশ কয়েকটি লোকাল বাতিল থাকবে। শনিবার থেকে সোমবার পর্যন্ত কাটোয়া, তারকেশ্বর ও কৃষ্ণনগর–লালগোলা– এই তিনটি রুটের একাধিক ট্রেন বন্ধ থাকবে।

সাবওয়ে তৈরির কাজ চলবে কৃষ্ণনগর–লালগোলা সেকশনে। এর জেরে আপ ও ডাউন লাইনে বাতিল করা হয়েছে কলকাতা–লালগোলা (০৩১৯৩, ০৩১৯৪) মেমু প্যাসেঞ্জার এবং কৃষ্ণনগর সিটি–আজিমগঞ্জ (০৩০১৯, ০৩০২০) প্যাসেঞ্জার স্পেশাল। এছাড়াও আরও তিনটি রুটে যাত্রাপথ সংক্ষিপ্ত করা হয়। একাধিক ট্রেনের সময়সূচি পরিবর্তন।